SKRIFTLIG FORESPØRGSEL E-1459/00

af Marianne Thyssen (PPE-DE) til Kommissionen

(10. maj 2000)

Om: Fællesskabsinstrumenterne JOB og ECIP

De finansielle instrumenter ECIP og JOB, som skulle fremme internationaliseringen af de europæiske små og mellemstore virksomheder gennem joint ventures, har været en stor succes.

Mellemfinansieringsinstitutterne har for nylig af Kommissionen fået meddelelse om, at disse programmer stoppes. Der er ikke planlagt erstatningsprogrammer.

Dette må i allerhøjeste grad beklages, navnlig for så vidt angår JOB-programmet, som sigter mod joint ventures med virksomheder fra ansøgerlandene i Østeuropa.

1. Kan Kommissionen give oplysning om årsagen til standsningen af disse to programmer?

2. Kan Kommissionen oplyse, om den har truffet foranstaltninger til afvikling af igangværende projekter?

3. Kan Kommissionen oplyse, hvilke hensigter den har, for så vidt angår JEV-programmet, som sigter mod fremme af joint ventures mellem små og mellemstore virksomheder i Den Europæiske Union?

Svar afgivet på Kommissionens vegne af Erkki Liikanen

(30. juni 2000)

1. Kommissionen bekræfter over for det ærede parlamentsmedlem, at den har truffet beslutning om at standse de to programmer JOP (Joint Venture Programme PHARE/TACIS) og ECIP (European Community Investment Partners). Begrundelsen for beslutningen er dels de nye retningslinjer for PHARE(1) som led i de pågældende landes tiltrædelse af Den Europæiske Union, dvs. decentralisering af forvaltningen, dels de voksende og uforholdsmæssigt store administrative omkostninger ved direkte forvaltning af individuelle projekter i Kommissionen.

2. Beslutningen om at standse JOP blev meddelt mellemfinansieringsinstitutterne på mødet i Luxembourg den 20. oktober 1999 for netværket af institutter. For at sikre, at JOP-programmet kunne afsluttes på passende vis, gav Kommissionen tilladelse til indgivelse af nye finansieringsanmodninger indtil den 6. marts 2000. Endvidere vil de igangværende projekter, for hvilke der anmodes om supplerende finansiering gennem programmets facilitet 3, blive taget med i betragtning indtil den 30. september 2000. Et nyt rammebeløb vil sikre, at alle disse nyere projekter også vil blive behandlet.

Hvad angår ECIP, udløb Rådets forordning (EF) nr. 213/96 af 29. januar 1996(2), som udgjorde det juridiske grundlag for Kommissionens forvaltning af finansieringsinstrumentet ECIP, den 31. december 1999. Den 22. december 1999 besluttede Kommissionen ikke at fremsætte forslag for Rådet og Parlamentet om forlængelse af gyldigheden af denne forordning, og altså ikke videreføre ECIP-programmet efter den 31. december 1999. På trods af den succes, dette program har haft gennem en årrække, har rationaliseringen af visse af Kommissionens politikker samt reformen og forenklingen af forvaltningsopgaverne gjort denne beslutning nødvendig.

Standsningen af ECIP-programmet blev meddelt mellemfinansieringsinstitutterne den 14. januar 2000. For at sikre, at ECIP-programmet kunne afsluttes på passende vis, fremsatte Kommissionen den 31. januar 2000(3) forslag til Rådets og Parlamentets forordning om afslutning og afvikling af projekter, der tidligere er godkendt af Kommissionen i medfør af forordning (EF) nr. 213/96.

3. Kommissionen har ikke til hensigt at forny JEV-programmet (Joint european venture), når det igangværende program udløber.

(1) PHARE: handlingsplan for en samordnet bistand til Polen og Ungarn bistand til økonomisk genopbygning.

(2) Forordning om gennemførelse af det finansielle instrument EC Investment Partners til fordel for lande i Asien, Latinamerika, Middelhavsområdet samt Sydafrika EFT L 28 af 6.2.1996.

(3) KOM(1999) 726 endelig udg.